Lewenswetenskappe was ‘maklik’, meen matrieksArgieffoto Matrikulante sê die eerste lewenswetenskappevraestel was heel billik. Dit is ook die mening van Jeanine de Beer, ’n lewenswetenskappe-onderwyser aan Hoërskool Erasmus in Bronkhorstspruit. “Ek dink dit was ’n goeie vraestel. Dit was beslis op standaard.” De Beer het Vrydagmiddag aan Maroela Media vertel dat dié eindeksamenvraestel wat Vrydag afgelê is, wel mooi lees en kophou geverg het, maar indien jy voorbereid was, sou jy nié sukkel nie. “Dit het bloot kennis en insig getoets,” sê sy. De Beer het reeds terugvoer van haar klas ontvang en matrieks is dit eens: Dit was maklik. Janika Britz, ’n matriekleerling aan die Hoërskool Erasmus in Bronkhorstspruit, glo die vraestel was makliker as die rekordeksamen se vraestel. “Die diagramme en tabel wat ons moes teken was ook baie maklik en ek is baie gelukkig met die vraestel.” Ané van Deventer, ’n matrikulant aan dieselfde skool, is ook tevrede met die vraestel, maar sê leerlinge moes steeds ordentlik lees om die vrae te beantwoord. “Vraestel een is gewoonlik vir my makliker as vraestel twee, so ons sal maar sien wat Maandag vir ons wag.” De Beer erken dat die diagramme in die vraestel ietwat op ’n ander manier gevra is, maar dat matrikulante dit sou kon beantwoord en reg interpreteer. Hugo Vermeulen, onderwysspesialis verbonde aan die Skoleondersteuningsentrum (SOS), sê die eerste vraestel vir lewenswetenskappe was billik met geen vrae wat daarop uit was om leerlinge vas te vra nie. De Beer voeg by dat haar matrikulante ook tevrede was met die langvraag van 17 uit 150 punte. Dié langvraag het matrikulante se kennis in graad 11-omgewingstudies getoets en gehandel oor die impak van temperatuur. Matrikulante sal oor die naweek vir die tweede lewenswetenskappevraestel voorberei wat Maandag geskryf word. De Beer sê dat matrikulante egter gewoonlik meer met die tweede vraestel sukkel. Dié vraestel handel oor DNS en genetika. “As jy dit eers verstaan is dit maklik, maar vir baie is dit maar abstrak en dus moeiliker.” De Beer verduidelik dat die twee vraestelle wat afsonderlik geskryf word, inhoudsgewys heeltemal van mekaar verskil. Matrikulante het nog sowat drie weke van eindeksamen oor met tale soos Afrikaans-huistaal, Engels-huistaal en Sesotho wat nog voorlê.